
Egyiptomban már 3-4000 évvel ezelőtt a fény, a halhatatlanság jelképeként 
tisztelték a kis fekete szkarabeuszt. Ha csendes nyári éjszakán koromsötét 
erdőben jársz, fényes lámpácskák ragyognak a földön, imbolyognak a 
levegőben — a szentjánosbogarak. A gyermek rózsás ujján kis piros, fekete 
pettyes állatka szaladgál; lesi, biztatja, hogy elrepüljön: a katicabogár. Ők 
mind a bogarak népes rendjébe tartoznak, melyek sokszor váltak az ember 
hasznára és csak kevéssé az ártalmára. Ne lépj rá, ne kínozd csak azért, mert 
bogár! 

Egyetlen pillantással meg tudjuk állapítani, hogy a milliónyi hatlábú rovar 
közül melyik a bogár: négy szárnya közül az elülső pár kemény 
szárnyfedővé alakult. Csak kevés olyan bogárfaj van, amelynek 
repülőszárnya csökevényes, vagy szárnyfedői megrövidültek, de nyomuk 
ezeknél is megvan. Kivétel nélkül teljes átalakulással fejlődnek, vagyis 
minden faja pete-, lárva- és bábállapot után alakul át bogárrá. 

Az egész világon eddig több mint félmillió faját ismerjük a bogaraknak, de 
ez talán csak egyharmada a valóban létező fajoknak. Magyarországon 
csaknem 10 ezerre tehető az előforduló fajok száma, és ebből alig 100 olyan 
van, amely rendszeresen érezhető kárt okoz a növénytermesztésben, az 
erdőgazdaságban vagy a raktárakban. 

Érdemes megismerkedni a bogarak világával, ne restelljük hegyen-völgyön, 
erdőn-mezőn vándorolva virágokon, kövek alatt vagy más élőhelyeken 
megfigyelni őket, és akkor a természet sok más kincsét is feltárja előttünk. 
Ehhez szolgáljon kezdő lépésül ez a kis könyvecske. 


1. Mezei homokfutrinka (Cicindela campestris). 12-15 mm. Homokos- 
agyagos tisztásokon, utakon vadászik rovarokból álló táplálékára. Nehéz 
megfogni, mert közeledtünkre villámgyorsan felrepül, hogy 5-6 méterrel 
távolabb ismét leszálljon. Hasznos ragadozó bogár. 


2. Kékfutrinka (Carabus violaceus). 18-35 mm. Talán a leggyakoribb és 
legelterjedtebb nagyfutrinkánk. Erdőkben, ligetekben és nyílt terepen 
egyaránt megtalálható. Éppen olyan hasznos ragadozó bogár, mint az előbbi 
rokonai. 


3. Aranyos bábrabló (Calosoma sycophanta). 25-30 mm. A tölgy-erdők 
lakója, a lombot pusztító hernyók alkotják táplálékát. Több hernyót megöl, 
mint amennyit elfogyaszt, ezért az erdővédelem megbecsült segítőtársa. 
Ahol súlyos hernyókár jelentkezik, nagy számban találjuk a lombon vagy a 
törzseken futkosva. A kis báb-rabló (C. inguisitor) bronzos, zöldes vagy kék 
színű, gyakoribb, és éppen olyan hasznos. 


4. Bőrfutrinka (Carabus coriaceus). 35-40 mm. Ez a legnagyobb 
futrinkánk, egyszínű fekete. Ligetes erdőkben és városi kertekben is elég 
gyakori. Nappal elrejtőzik, csak éjjel jár rovarlárvákból, csigákból álló 
tápláléka után. 


5. Ragyás futrinka (Carabus cancellatus). 18-26 mm. Fémesen bronzszínű 
szárnyfedőin láncszerűen megszaggatott bordák futnak végig. Főleg erdei 
állat, nappal nagyobb kövek, földön fekvő fatörzsek alatt rejtőzik, éjjel 
vadászik lárvákra, hernyókra. Hasonló hozzá a rezes futrinka (C. ullrichi), 
amely nyílt terepen, földeken helyettesíti őt. 


I. tábla 


1. Szalagos gyorsfutó (Bembidion dentellum). 3-5 mm. Homokos, kavicsos 
folyó- és patakpartokon igen gyakori. Különösen nap-sütéses időben jár 
apró állatokból álló tápláléka után. Az ember elől gyors futással menekül 
kövek alá, fűcsomók közé. Társaságában rendszerint számos más bogárfajjal 
találkozunk. 


2. Nagy keresztes futrinka (Panagaeus crux major). 7,5-8 mm. 
Szántóföldek  gyepszegélyein, füves, ligetes területeken országszerte 
megtalálható, de sehol sem közönséges. Tápláléka főleg kisebb 
rovarlárvákból áll. 


3. Nagy selymes futrinka (Pseudophonus pubescens). 14-16 mm. 
Szárnyfedőit rövid, finom szőrözet borítja, ezért , selymes". Homokos 
vidékeken nagyon közönséges. Este besötétedés után rajzik, nagyon 
fénykedvelő, nyári estéken gyakran repül be a nyitott ablakon át a 
kivilágított szobába. Az irodalom kerti növényeken okozott kártevéséről is 
említést tesz. 


4. Érces közfutó (Amara aenea). 6-8 mm. Életmódja nagyon hasonlít az 
előbbi fajéhoz, ugyanolyan helyeken is található. Táplálékát szintén 
gyommagvak alkotják. Valamivel kisebb, de nagyon hasonló rokonától (A. 
familiaris) abban különbözik, hogy combjai is vörösek, míg az utóbbi faj 
esetében feketék. 


5. Közönséges fémfutó (Harpalus affinis). 7-12 mm. Kora tavasszal már az 
első meleg napsütés előcsalja, földutakon, városok utcáin is gyakran látható. 
Ez is azon kevés futrinkafaj közé tartozik, amely nem állati, hanem növényi 
anyagokkal táplálkozik, főleg apró gyommagvakkal, ami által némi hasznot 
hajt. 


II. tábla 


1. Gabonafutrinka (Zabrus tenebrioides). 14-16 mm. Hazánkban az 
egyetlen futrinka, amely kifejezetten káros; éppen úgy, mint a lárvája, 
növényevő. A bogár a zsenge gabonaszemeket rágja meg, a lárva a föld alatt 
fejlődik, és a táplálékul szolgáló gabonaleveleket éjjel a lyukaiba húzza. Ott, 
ahol elszaporodik, a gabonát nagy foltokban semmisíti meg. 


2. Hátfoltos kisfutó (Idiochroma dorsale). 6— 8 mm. Nedves patak-és 
folyópartokon gyakran megtalálható. Gyors futású bogár, veszély esetén a 
fűcsomók között keres menedéket. 


3. Közönséges gyászfutó (Pterostichus vulgaris). 13-19 mm. Vizenyős 
réteken mindenhol közönséges, különösen lekaszált, száradó fűcsomók alatt 
lehet megtalálni. Számos rokona közül hasonló életmódja, külleme és 
nagysága folytán a komor gyászfutóval (P. niger) téveszthető össze, míg 
azonban az előbbi karomízeinek alsó oldalán néhány elálló serte látható, 
addig az utóbbién ezek hiányoznak. 


4. Tömzsi futó (Molops piceus). 11-15 mm. Hegyes, dombos vidékek 
erdeiben él, kövek vagy moha alatt gyűjthető. Közelebbi rokonaitól biztosan 
megkülönböztethető azáltal, hogy lábfejízeinek hátán sárgás szőrök vannak. 
Szintén ragadozó. 


5. Közönséges keringőbogár (Gyrinus substriatus). 5-7 mm. Alföldi, 
dombvidéki patakok lassúbb folyású szakaszain csoportosan található. Nevét 
onnan kapta, hogy a víz felületén keringve úszkál. Ha a csoportot 
megzavarják, villámgyors keringéssel igyekeznek a veszély elől menekülni. 
Apró víziállatokkal táplálkozik. 


III. tábla 


1-2. Sárgaszegélyű csíkbogár (Dytiscus marginalis). 30-35 mm. A hímek 
(1) szárnyfedői simák, a nőstényeké (2) az elülső kétharmadukon sűrün 
barázdáltak. Nagyobb állóvizekben, halastavakban közönséges. Mind a 
bogár, mind a lárvája ragadozó, nemcsak a vízirovarokat, hanem a fiatal 
halivadékot is megtámadja. Ha halastavakban elszaporodik, érzékeny kárt 
okoz, a víz leeresztésekor ősszel nagy számban gyűjthető. Néhány nagyon 
hasonló rokonától megkülönböztetik a harmadik pár lábcsípőin levő 
tompaszögű nyúlványok. 


3. Barázdás csíkbogár (Acilius sulcatus). 15-18 mm. A hím szárny-fedői 
szintén simák, a nőstényekén 3-4 borda húzódik, a közöttük levő barázdák 
sűrűn szőrözöttek. A vízinövényekkel benőtt álló-vizeket kedveli. Kis 
termete miatt a halivadékra nem veszélyes, legfeljebb beteg vagy sérült 
egyedekkel tud megbirkózni, inkább rovarlárvákra, csigákra vadászik. 


4. Óriási csibor (Hydrous piceus). 34-47 mm. Teste domborúbb, mint a 
csíkbogaraké, elől-hátul elkeskenyedő. Mindkét ivar szárny-fedői simák. 
Állóvizekben, folyók kiöntéseiben gyakori. Éjjel messze elrepül, és 
élőhelyeinek táján az erősebb fényű utcai lámpák alatt, valamint 
fénycsapdákban (fényforrás alá elhelyezett gyűjtőedényben) gyakran 
megtalálható. Lomha mozgású lárvája ragadozó, vízben élő lárvákkal él, az 
egészséges halivadékban nem tud kárt tenni. A kifejlett bogár növényevő, 
tehát gazdasági szem-pontból nem káros. Könnyen összetéveszthető vele a 
nagy csibor (H. aterrimus), de míg az előbbi haslemezein egész hosszukban 
tetőszerű él húzódik végig, addig az utóbbi haslemezein nincs középél, azok 
egyszerűen boltozottak ; valamivel kisebb (32-40 mm) és ritkább. 

IV. tábla 


Négypettyes hernyórabló (Xylodrepa guadripunctata). 12-14 mm. Ez a 
dögbogarak családjának olyan faja, amely nem dögevő, hanem a tölgyerdők 
lombját pusztító hernyókat tizedeli meg, ezáltal a hasznos bogarak közé 
számítjuk. Alacsony tölgybokrokon, fiatal erdőkben is gyakori. 


1. Közönséges dögbogár (Silphy obscura). 13-17 mm. A dögbogarak 
családjába tartozik ugyan, de rokonainak zömétől eltérően, kizárólag 
növényevő. Különösen kedvelt tápnövénye a cukorrépa, amelyben lárvája 
gyakran nagy kárt okoz. A bogarat tavasztól őszig földeken, utakon lehet 


gyűjteni. 


2. Közönséges temetőbogár  (Necrophorus  vespillo). 12-22 mm. 
Országszerte gyakori, a nyílt területeket, mezőket, földeket kedveli. 
Nemcsak a neve , temetőbogár", hanem a valóságban is az: apró emlősök, 
főleg pockok, egerek vagy madarak hullájába helyezi több nőstény 
egyszerre a petéit, majd erős ásólábaikkal kikaparják a földet a dög alól, míg 
az a talajszint alá nem süllyed, azután a kikapart földdel betemetik. Ivadéka 
a dög tápanyagait fogyasztja. Több hasonlóan tarka rokonán kívül fekete 
fajok is élnek hazánkban. 


3. Vörösnyakú dögbogár (Oeceoptoma thoracicum). 12-16 mm. A 
hegyvidéki erdők lakója, ahol rothadó állati és növényi anyagokból él; állati 
trágyán is gyakran megfigyelhető. 


4. Bordás csigarabló (Phosphuga atrata). 10-16 mm. Hegyes, dombos 
vidékeken, különösen erdei utak mentén található, ahol csigákra vadászik. 
Hosszúkás, keskeny feje alkalmassá teszi arra, hogy kisebb csigák házába is 
behatoljon. 

5. 


12 


V. tábla 


Aranysujtásos holyva (Staphylinus caesareus). 17-22 mm. Mint minden 
holyvának, szárnyfedői nagyon rövidek, a csúcsuk  lemetszett, 
potrohlemezeinek kisebb-nagyobb részét nem takarják el. Repülőszárnyuk 
azonban rendszerint fejlett, a család több mint ezer hazai fajának zöme 
kiválóan repül. Ragadozó bogarak. Az aranysujtásos holyva mindenfelé 
gyakori, legelőkön, földutakon a trágyában élő más rovarok és azok lárvái 
alkotják táplálékát. Nevét a potrohszelvényein látható, aranysárga szőrökből 
álló , sujtásairól" nyerte. 


1. Dögészholyva (Creophilus maxillosus). 14-22 mm. Az előbbiek-nél 
ritkább faj, inkább a dombos vidékeken, ligetes legelőkön található. Kisebb - 
nagyobb dögökön gyűjthető, ha ilyet nem talál, trágyán keresi meg 
rovartáplálékát. 


2. Bűzös holyva (Ocypus olens). 22-33 mm. Ez a legnagyobb holyvánk, 
fénytelen fekete színű. Erdős vidékeken él, kövek alatt vagy az avarban 
vadászik rovarokra. 


3. Kispettyes szemesholyva (Stenus biguttatus). 5-6 mm. Patakok és 
folyók homokos partján mindenütt nagyon gyakori. Hosszú, vékony lábain 
gyorsan fut, így könnyen elfogja apró állatokból álló áldozatait. 
Szárnyfedőinek két sárga pontja több fajnál is előfordul. 


4. Kis partiholyva (Paederus fuscipes). 6-8 mm. Életmódja általában 
hasonlít az előbbi fajéhoz, de inkább a folyópartok sűrűbb növényzetű 
részein tartózkodik. Gyakran megtalálható réteken, lucernásokban is, az 
utóbbiakon káros rovarok pusztítása révén hasznos. 

VI. tábla 


1. Négyfoltos sajkabogár (Scaphidium guadrimaculatum). 5-6 mm. 
Magyar nevét elől-hátul elkeskenyedő alakjától kapta. Öreg tölgyesekben, 
bükkösökben taplógombákon fejlődik. Főleg a dombos, hegyes vidékek 
erdeiben gyakori. Támadójától gyors mozgása és testének simasága révén 
könnyen menekül. 


2. Lemez sutabogár (Hololepta plana). 8-9 mm. Kiváló példája annak, 
hogy az idők folyamán egy állati test milyen nagy mértékben tud átalakulni, 
alkalmazkodni környezetéhez. Mind a bogár, mind a lárvája elpusztult öreg 
fák kérge alatt él, ahol csaknem papírvékony testével jól tud mozogni. Mivel 
egyre kevesebb az öreg erdő és a talajban hagyott tönk, ez az érdekes bogár 
is egyre ritkább lesz. 


3. Közönséges sutabogár (Hister guadrimaculatus). 7-11 mm. Családjának 
fajait hátul lemetszett szárnyfedői jellemzik. Ragadozó bogár, hegyvidéken, 
síkságon egyaránt megtalálható. Legelőkön nagy emlősök trágyájában a 
benne élő rovarokra és azok lárváira vadászik. 


4. Kétfoltos sutabogár (Hister fimetarius). 6-7 mm. Életmódja és 
elterjedése nagyon hasonlít az előbbiéhez, de nem olyan közönséges. 
Hazánkban még számos rokona található, részben vörös foltosak, részben 
feketék, mind trágyában vagy dögön élnek, de akad közöttük hangyabolyban 
élő is. 


5. Déli fémsutabogár (Saprinus semipunctatus). 6-9 mm. Abban 
különbözik az előbbi fajoktól, hogy elülső lábszára a csúcsán nem 
lemetszett, hanem lekerekített. Legtöbb közeli faja fekete, csak kevés köztük 
a fémesen csillogó. Dögön élő faj. 

VII. tábla 


1-2. Nagy  szentjánosbogár  (Lampyris  noctiluca). 16-18 mm. 
Világítószerve révén már nagyon régen ismert és közkedvelt bogár. Hímje 
(1) szárnyakkal rendelkezik, jól repül, nősténye (2) lárvához hasonlít, nem 
repül, szárnyfedői csak rövid csökevények. Az avarban, bokrokon ülő 
nőstény erősebben világít, mint a hím, amely repülve keresi párját. Csendes, 
meleg nyári éjszakákon néha nagy számban, sőt ritkán tömegesen figyelhető 
meg mind a két ivar. Különösen a nedves, vizenyős helyeket kedveli, míg 
rokona, a kis szentjánosbogár (Phausis splendidula) a sötét, főleg nedvesebb 
erdőkben tenyészik, ahol a hímek lassú, hullámzó repüléssel bűvölik el a 
szemlélőt. 


3. Bibircses bogár (Malachius aeneus). 6-7 mm. Réteken, gabona-földek 
virágzó kalászain nagyon közönséges. Különleges tulajdonsága, hogy 
veszély esetén potrohszelvényei körül piros hólyagocskák türemlenek ki. 


4. Feketevégű lágybogár (Rhagonycha fulva). 7-10 mm. Ország-szerte 
nagyon közönséges, különösen az ernyősvirágúakon és virágzó bokrokon 
található tömegesen. Növényevő, táplálékát virágpor és nektár alkotja. 


5. Közönséges lágybogár (Cantharis fusca). 12-17 mm. Tavasszal és nyáron 
rendszerint nagy tömegekben található virágzó fákon és bokrokon, ahol a 
virágport és a nektárt fogyasztja. Egyes meg-figyelők szerint azonban a 
virágokra szálló kisebb rovarokat is megtámadja. Hasonlóan színezett rokon 
fajaitól azáltal különböztethető meg, hogy előtora sárga, azon legfeljebb kis 
fekete folt van, és valamennyi lába a tomporával együtt fekete. 

VIII. tábla 


1. Feketenyakú szúfarkas (Pseudoclerops mutillarius). 7-10 mm. Öreg 
tölgyerdőkben mindenütt gyakori. A bogár és lárvája különféle farontó 
bogarak járataiban pusztítja azok lárváit. Az erdőben tárolt hasábfán a nyári 
hónapokban gyűjthető, de gyors mozgása miatt nem könnyű megfogni. 
Hasznos állat. 


2. Vörösnyakú szúfarkas (Thanasimus formicarius). 7-10 mm. Életmódja 
hasonlít az előbbi fajéhoz, de nem a tölgyesek, hanem a fenyőfélék farontó 
kártevőinek szorgos pusztítása által válik az erdővédelem hasznára. Hátának 
rajzán kívül azáltal is megkülönböztethető előbbi rokonától, hogy alul 
nemcsak potroha, hanem melle is piros. 


3. Szalagos méhészbogár (Trichodes apiarius). 9-15 mm. Erdőn-mezőn 
közönséges, a két előbbi faj rokona. Ennek lárvái azonban különféle 
vadméhek fészkeiben fejlődnek. Amíg elhullott vagy beteg méheket 
találnak, azokkal táplálkoznak, de ha ilyen nincs, az ivadékot sem kímélik. 
Bogár alakban fehér ernyős virágokon virágporral, nektárral élnek. 


4. Mezei pattanó (Agriotes ustulatus). 9-12 mm. Mezőgazdasági kártevő. 
Lárvája, a drótféreg termesztett növények, főleg gabona-félék gyökerét, 
szárkezdeményét elrágva, azok pusztulását idézi elő. A bogár az előbbihez 
hasonlóan ernyős virágokon található. Hátára fektetve, a mellén levő pöcök 
segítségével felveti magát, hogy ezáltal ellenségétől megmenekülhessen. 


5. Vérvörös pattanó (Elater sanguineus). 12-18 mm. Ártalmatlan erdei 
állat, lárvája korhadó tönkökben fejlődik, a bogár is leginkább ezek kérgén 
vagy virágokon található. 

IX. tábla 


1. Tükrös díszbogár (Capnodis tenebrionis). 14-28 mm. Előtorának 
felületét fehér lepedék borítja, amelyből a fekete alapszínű tükörfoltocskák 
kissé kiemelkednek. Kökényen és gyümölcsfákon is található, lárvája 
ezekben fejlődik, ezáltal a gyümölcsösökben kárt okozhat. 


2. Hársfa díszbogár (Lampra rutilans). 11-15 mm. Egyike a leg-szebb hazai 
bogaraknak. Hársfában fejlődik, járatokat rágó lárvája által kétségtelenül 
károsítja a megtámadott ágat, de ritkasága miatt nem tekinthető kártevőnek. 
A gyűjtő is csak elvétve talál rá, főleg azért, mert leginkább a magas fák 
koronájában tartózkodik. 


3. Aranypettyes díszbogár (Chrysobothris affinis). 12-15 mm. Különféle 
lombos fák alkotják tápnövényeit. Meleg nyári napokon kivágott törzseken 
sütkérezik, petéit is azokra rakja. Bár nem ritka, mégsem könnyű elfogni, 
mert az ember közeledtére a légy sebességével elrepül. 


4. Közönséges virágdíszbogár (Anthaxia fulgurans). 4-6 mm. Rétek 
virágain országszerte gyakori. Hazai rokonainak zöme csillogó zöld, sokszor 
pirossal, feketével tarkázott, csak kevés köztük a sötét bronzszínű. Lárvája 
fák vékony ágaiban fejlődik. 


5. Kétpettyes karcsúdíszbogár (Agrilus biguttatus). 10-13 mm. Lombos 
fák ágaiban fejlődik. Néha nagy számban lepi el az erdészeti 
csemetekerteket, és ott tetemes kárt is okozhat. Más karcsú-díszbogárfajok, 
különösen a csemetebogár (A. cinctus) és a kanyargós díszbogár (A. 
sinuatus) gyümölcsfák ágait károsítja. 

X. tábla 


1. Szalonnaporva (Dermestes lardarius). 7-9 mm. Számos rokona között az 
egyetlen, . amelynek szárnyfedői felerészben barnák. — Nemcsak 
éléskamrákban található, hanem mindenütt, ahol állati eredetű anyagokat 
tárolnak. Lárvái ilyen tápanyagokon fejlődnek. 


2. Nagy múzeumbogár (Anthrenus scrophulariae). 3--4,5 mm. Virágzó 
bokrokon (pl. spireán, tamariszkuszon) közönséges. Lárvája korhadt avarban 
vagy állati eredetű anyagokban fejlődik. Közeli rokona a kis múzeumbogár 
(A. olgae), amelynek felületét szimmetrikus sárga rajzolat díszíti. Lárvái a 
rovargyűjtemények leg-gyakoribb pusztítói. 


3. Lucernaböde (Subcoccinella 24-punctata). 3-4 mm. A katica-bogarak 
népes családjában az egyetlen faj, amely nálunk rendszeresen kárt okoz. 
Éppen úgy, mint lárvája, a lucerna levelét hámozgatja. Ahol tömegesen 
fordul elő, ott a lucerna kopott, szürkés színűvé válik. Lucernásokon 
mindenütt közönséges. 


4. Szűcsbogár (Attagenus pellio). 4-5,5 mm. Lárvája száraz állati eredetű 
anyagokon él, különösen kedveli a szőrméket, gyapjú-szöveteket, kitömött 
állatokat. A bogár virágokon táplálkozik. Nagyon hasonlít hozzá a 
gyapjúbogár (A. piceus), de ennek szárny-fedőin hiányzik a két fehér 
szőrfoltocska. 


5. Hétpettyes katicabogár (Coccinella septempunctata). 5-8 mm. 
Közkedvelt és közismert hasznos bogár, tömegével pusztítja a kártékony 
levéltetveket. A hasonló, de csak két fekete pontot viselő kétpettyes 
katicabogár (C. bipunctata) télen is gyakran jön elő szobanövényeinken. 
Veszély esetén csípős sárga nedvet bocsátanak ki, ezért a madarak nem 
bántják. 

XI. tábla 


1. Piros csuklyásszú (Bostrychus capucinus). 8-14 mm. Keményfák, főleg a 
tölgy elhalt tuskóiban fejlődő közönséges bogár. A szabadban tárolt tűzifa körül 
is gyakran látjuk lassan röpködni. Elő fában nem tesz kárt. 


2. Halálórája (Anobium pertinax). 4,5-5 mm. Lárvája egyenletesen percegve 
rágja járatait apuhafa bútorokban, gerendákban, de értékes régi faszobrokban is. 
Percegése az idő múlására emlékeztet, ezért kapta ősrégi nevét. A kifejlett bogár 
kerek lyukon át elhagyja a fát, majd párosodás után petéit ismét a fába rakja. A 
meg-támadott, gyakran nagy értékű fatárgyban sok generáció évtizedeken, sőt 
akár évszázadokon át végezheti romboló munkáját. 


3. Székfű-álcincér (Oedemera podagrariae). 8-13 mm. Gyakran található ernyős 
virágokon a közönséges maróka társaságában. Országszerte közönséges. A 
hímek hátsó combja erősen meg-vastagodott, a nőstényeké vékony. Sötétzöld 
rokona (Oe. lurida) esetében mindkét ivar combjai vékonyak. 


4. Szerecsenbogár (Podonta nigrita). 7-9 mm. Közönséges, nap-fényt kedvelő 
bogár, rétek virágain mindenfelé találkozunk vele. A család fajait fonalas csáp és 
fésűs, fogazott karmok jellemzik. Lárvái korhadékban fejlődnek. 


5. Közönséges maróka (Mordella aculeata). 5,5-6,5 mm. Számos hasonló 
rokonfajával együtt főleg fehér ernyős virágokon él. Teste hajlott, keskeny, 
tojócsőhöz hasonló faroknyúlvány jellemzi. Veszély esetén ugráló mozgással 
igyekszik menekülni, majd a virágról levetve magát, elrepül. A marókafajok 
nagy része fekete, de elég sok a sárga faj is. 

XII. tábla 


1. Sároshátú gyászbogár (Opatrum sabulosum). 7-10 mm. Meg-művelt 
szántóföldeken és tarlókon talán a legközönségesebb bogár. Rücskös 
szárnyfedőit gyakran sárréteg borítja, ezáltal belevész a környezetébe. Akárcsak 
a lárvája, a növények lágy részeivel, finom gyökereivel táplálkozik, ezért 
esetenként érzékeny kárt okoz. 


2. Poszogó taplóbogár (Diaperis boleti). 6-8 mm. Korhadó tuskókon, öreg fák 
odvában tenyésző taplógombákon helyenként nagyon gyakori. A bogár átható 
bűzt áraszt. Élőhelyének ritkulása, az öreg erdők kivágása miatt lassan a 
természetvédelmi területekre szorul vissza, ahol a korhadó törzsek, tuskók 
eltávolítását sem engedik meg. 


3. Közönséges bűzbogár (Blaps lethifera). 16-27 mm. Nedves pincékben, 
istállókban vagy a szabadban nedves, korhadékos helyeken, kövek, rönkök alatt 
él. Éjjel jár tápláléka után, a fényt kerüli. Szárnyatlan, lomha mozgású bogár. 
Bűzös váladékáról már az ókorban is ismerték. 


4. Lisztbogár (Tenebrio molitor). 12-18 mm. Közismert készlet-kártevő; főleg 
tárolt lisztben, malmokban, raktárakban, de kis háztartásokban is tenyészik. 
Hosszú, vékony lárváját mesterségesen is tenyésztik, mert kiváló eleségül 
szolgál a fogságban tartott énekes madaraknak, rovarevő emlősöknek. 


5. Közönséges gyapjasbogár (Lagria hirta). 7-10 mm. A bogár bokrok és fák 
avarában fejlődik, ezek virágain elég gyakori. Olyan bogárcsalád tagja, 
amelynek csak nagyon kevés (4) faja él Magyarországon. 

XIII. tábla 


1. Nagy bíborbogár (Pyrochroa coccinea). 14-18 mm. Ezzel a szép bogárral 
erdőszéleken, tisztásokon gyakran találkozunk, különféle virágokon vagy a 
lombon szokott ülni. Lapos lárvájáról, amely elhalt fák kérge alatt pusztítja más 
falakó rovarok lárváit, feljegyezték, hogy szükség esetén saját fajának lárváit 
sem kíméli. 


2. Kék nünüke (Meloe violaceus). 10-32 mm. Szárnyatlan bogár, szárnyfedői is 
erősen megrövidültek, csak kisebb részben fedik a potrohát. Nedves réteken, 
földeken fűvel táplálkozik. Támadójára maró nedvet bocsát. Fiatal lárvája 
virágokra mászik, és az odaszálló méhek lábába, szőrébe kapaszkodva azok 
fészkébe viteti magát. Ott behatol egy lépsejtbe, felfalja a méh petéjét, majd 
vedlés után a mézet is. 


3. Pompás nünüke (Meloe variegatus). 11-38 mm. Az egyetlen a számos kékes- 
feketés hazai nünüke között, amely szép fémes bronzos színével kitűnik. 
Eletmódja hasonlít az előbbi fajéhoz, jóval ritkább. 


4. Kőrisbogár (Lytta vesicatoria). 9-21 mm. Tömeges jelenlétét már messziről 
elárulja átható bűze. A kőrisen kívül kedvelt tápnövényei közé tartozik az orgona 
és a fagyal, amelyek lombját néha teljesen lerágja. Szárított testét porrá törve a 
régi időkben hólyaghúzó tapasz készítésére használták. 


5. Szalagos hólyaghúzó (Mylabris variabilis). 7-16 mm. A síkságok mezőin 
fészkes virágú növényeken található helyenként tömegesen. Akárcsak a 
kőrisbogár, szintén tartalmaz hólyaghúzó hatású kantaridint. 

XIV. tábla 


1-2. Szarvasbogár (Lucanus cervus). A legnagyobb bogarunk, a hím teljes 
hossza 35-80, sőt kivételesen 100 mm is lehet, a nőstény hossza 25-50 mm. 
Családjának jellemzője, hogy a hím rágója igen sok faj esetében többé-kevésbé 
hatalmasan megnövekedett (1), míg a nőstényé csak a szokványos nagyságra 
szorítkozik (2). A rég múlt időkben a hímek agancsszerűen elágazó rágóit 
, Szarvnak" nézték, innen ered a faj magyar neve. Napközben a tölgyfák kérgén, 
a sérült helyeken kiömlő nedveket nyalogatva pihen. Alkonyattájt a hímek 
megélénkülnek, és zúgva-repülve keresik a nős-tényeket. Ezek kevesebbet 
repülnek, inkább a fák törzsén ülve várják a hímeket. Gyakran megfigyelhető, 
hogy egyetlen nőstény körül 3-4 hím is tülekedik, hatalmas rágójukkal 
igyekeznek egy-mást elűzni vagy a fatörzsről levetni; a harc nyomait nemritkán 
mély lyukak formájában viselik magukon. A nőstény korhadó tölgytuskók 
gyökerei közé rakja petéit, és ezután rendszerint már elő sem jön, a föld alatt 
elpusztul. A lárvák az elhalt fában rágnak járatokat, a fa rostjaival táplálkoznak. 
Ötévi fejlődés után válnak kifejlett bogarakká. Ókori íróktól tudjuk, hogy 
régente a hím , szarvait" gyógyító célból a beteg gyermekek nyakába 
akasztották; valamint azt is, hogy a lárvákat egyes népek kedvelt ételként 
fogyasztották.  Ártalmatlan állat, a nyugati országokban már védetté 
nyilvánították. 


3. Kis szarvasbogár (Dorcus parallelepipedus). 17-32 mm. Térdesen ízesült 
fésűs csapja bizonyítja, hogy ez a faj is a szarvasbogarak családjába tartozik, 
annak ellenére, hogy a hím rágója alig nagyobb, mint a nőstényé. Szintén elhalt, 
korhadó lombos fákban fejlődik, néha megrongálja az erdei vasutak talpfáit is. 
Dombos, hegyes vidékeken nem ritka. 

XV. tábla 


1. Közönséges ganéjtúró (Geotrupes mutator). 15-26 mm. Legelőkön nagy 
emlősök trágyájában gyakran előfordul. Ivadéka részére a trágya alatt mély 
lyukakat ás, és azokat táplálékul trágyával tömi meg. Hasonló nagyságú 
rokonaitól abban különbözik, hogy egy-egy szárnyfedőjén nem 7, hanem 9 
barázda van. 


2. Tavaszi ganéjtúró (Geotrupes vernalis). 12-25 mm. Életmódja és 
ivadékgondozása hasonlít az előbbi fajéhoz, de erdős vidékeken él. Rothadó 
gombán is gyakran megfigyelhető. 


3. Óriás galacsinhajtó (Scarabaeus affinis). 20-30 mm. Annyira közel áll a 
Földközi-tenger környékén élő szent galacsinhajtóhoz (S. sacer), hogy 
sokáig vele azonosnak tartották. Homokos síkságok legelőin gyakori. 
Ivadékai részére trágyából nagy galacsinokat készít, és azokat a hím 
segítségével megfelelő helyre görgeti. Mindegyikbe egy-egy petét rak, majd 
a homokot kiásva alóluk, a föld alá süllyeszti. Előfordul, hogy a kész 
galacsint görgetés közben egy másik nőstény el akarja ragadni, ilyenkor az 
elkeseredett dulakodásból az erősebb kerül ki győztesen, és viszi tovább a 
galacsint. 


4. Nagyfejű csajkó (Lethrus apterus). 12-25 mm. Könnyen felismerhető 
hatalmas fejéről, előtoráról és kis potroháról. Ganéjtúró rokonaival 
ellentétben növényevő, friss növényi részeket rág le és hurcol be mély 
lyukába ivadéka részére. 


5. Lőcslábú galacsinhajtó (Sisyphus schaefferi). 8-14 mm. Hosszú, görbe 
lábairól kapta a nevét. Eletmódja nagyon hasonlít az előbbi fajéhoz, de 
galacsinja sokkal kisebb. Dombos vidékeken él, helyenként elég gyakori. 

XVI. tábla 


1-2. Holdszarvú bogár (Copris lunaris). 17-25 mm. A hím (1) fej-szarva 
hegyes, a nősténye (2) a csúcsán félholdszerűen kimetszett. Kisebb termetű, 
közelebbi rokonaitól nagy félkörös fejpajzsa is megkülönbözteti. Lábai 
rövidek, különösen erősek az elülső ásó-lábak, amelyekkel kötöttebb 
talajban is tud dolgozni. Mindenhol előfordul. A holdszarvú bogár is 
trágyából készít galacsinokat, de azokat nem görgeti, hanem a trágya alatt 
nagyobb üreget váj, és abba helyezi őket. Az üregben hosszú ideig őrzi 
ivadékát, ezért némelyik galacsinba nem helyez petét, hanem azt saját 
táplálékául használja fel. 


3. Lakkfényű ganéjtúró (Caccobius schreberi). 4-7 mm. Az eddig említett 
trágyalakó bogaraktól — eltekintve színétől — abban különbözik, hogy 
elülső lábszárának csúcsa egyenesen lemetszett, csúcsi foga nem előre- 
oldalt, hanem kifelé irányul. Eletmódja megegyezik az előbbiével, nagyon 
közönséges. 


4-5. Szarvas trágyatúró (Ontophagus taurus). 6-12 mm. A nőstények (4) 
fejét két harántléc díszíti, a hímeknél (3) az elülső hiányzik. Ennél a fajnál a 
hátulsó harántléc kétoldalt hosszú, hátrafelé ívelt szarvakban végződik, 
amelyek gyenge példányoknál megrövidülnek, sőt majdnem hiányozhatnak 
is. Ilyen , ökörszarv"-hoz hasonló fejdísz még egy hazai rokonánál 
előfordul, a balkáni trágyatárónál (O. illyricus), ennek szárnyfedőin jól 
látható ráspoly-pontokból apró sárga szőrök nőnek ki, és fekete színe kissé 
fémesen csillog. A két faj együtt is előfordul, különösen tehéntrágyában. 
Életmódjuk hasonlít a ganéjtúró bogarakéhoz, ivadékaik részére szintén a 
trágya alatt ásnak mély lyukakat, és azokba ganéjt tömnek. 

XVII. tábla 


1-2. Csapó cserebogár (Polyphylla fullo). 30-35 mm. Legnagyobb 
cserebogarunk. Alapszíne feketés vagy gyakran vörösbarna, rend-szertelen 
sűrű vagy gyérebb fehér márványozással. A hím (1) csáp-legyezője igen 
nagy, a nőstényeké (2) kicsi. Noha eredeti tápnövénye a feketefenyő , nálunk 
júniusban és júliusban nagy számban található a homokos alföldi vidékek 
gyümölcsfáin, dombos vidékeken sokkal ritkább. A lomb lerágásával okoz 
kárt. Petéjét a talajba rakja, ezek négyévi fejlődés után válnak bogárrá. A 
nagy testű lárvák (pajorok) kártevése sokkal jelentősebb, mint a bogaraké, 
mert a fák és cserjék gyökereit pusztítják. 


3. Közönséges cserebogár (Melolontha melolontha). 23-30 mm. Mindenütt 
tömegesen előforduló, közismert kártevő. Éppen nagy száma révén okoz 
érzékeny kárt; a bogár a fákat, cserjéket tarrá rághatja, pajorja 
csemetekerteket, vetéseket tehet tönkre. Nálunk egyetlen nagyon hasonló 
rokona él, az erdei cserebogár (M. hippocastani), amelynek faroknyúlványa 
rövidebb, és nem fokozatosan, hanem hirtelenül nő ki farfedőjéből. 


4. Áprilisi cserebogár (Rhizotrogus aeguinoctialis). 13-20 mm. A kora 
tavasz első bogarai közé tartozik. Alkonyattájt rétek, vetések fölött röpköd. 
A bogár is, lárvája is káros. 


5. Keleti cserebogár (Anoxia orientalis). 26-32 mm. Vörösbarna 
szárnyfedőin szintén fehér  szőrfoltocskák vannak, de ezek nem 
rendszertelenül, hanem sorokban helyezkednek el. A hím csáplegyezője is 
csak alig hosszabb, mint a nősténye. Életmódja hasonlít az előbbiéhez, de 
kizárólag homokos vidékeken fordul elő, és ott is csak ritkán lép fel 
nagyobb számban. 

XVIII. tábla 


1. Vetési szipoly (Anisoplia segetum). 8-12 mm. Mint általában a 
gabonaszipolyokat, fejformájáról lehet megismerni. Fejpajzsa ugyanis a 
csúcsa felé elkeskenyedik, majd a csúcsa ismét kiszélesedik. Összes 
rokonától keskenyebb teste és a szárnyfedők oldalán a válltól a csúcs tájáig 
húzódó egy-egy sor erős serte különbözteti meg. A bogár az éretlen 
gabonaszemeket rágja ki, lárvája azok gyökereivel táplálkozik. 


2. Nagy fináncbogár (Anomala vitis). 14-18 mm. A homokos területek 
állata, gyakran olyan tömegesen lép fel, hogy a gyümölcsfák, a szőlő és más 
növények lombját teljesen lerágja. Lárvája a gyökerek pusztítása által okoz 
kárt. A szintén közönséges kis finánc-bogár (A. dubia) a legkülönbözőbb 
színekben (fekete, kék, zöld, piros, sárga vagy tarka) pompázik, előbbi 
rokona azonban mindig zöld, legfeljebb kevés sárga folttal. 


3. Suta virágbogár (Valgus hemipterus). 7-9 mm. Képünk nőstényt ábrázol, 
amely ún. áltojócsövet visel, ez a hímnél teljesen hiányzik. A nálunk 
mindenfelé közönséges bogár virágokon táplálkozik, lárvája akácfában 
fejlődik. 


4. Feketesárga prémesbogár (Trichius fasciatus). 11-17 mm. Dombos és 
hegyes vidékek lakója, főleg fészkes virágúakon gyűjthető, ártalmatlan 
bogár. 


5. Bundásbogár (Epicometis hirta). 8-13 mm. Nagyon gyakori, már kora 
tavasszal megjelenik, és a gyümölcsfák vagy más növények virágainak 
nemes részeit rágja ki. A nőstény petéit a talajba rakja, az új bogarak már 
ősszel kifejlődnek, de csak a következő év tavaszán jönnek elő. 

XIX. tábla 


1. Pompás rózsabogár (Potosia aeruginosa). 25-30 mm. A nálunk élő 
rózsabogarak között a legszebb és a legnagyobb, felülete csillogó zöld. 
Tölgyerdők lakója, a bogár a törzsek kiömlő nedvét nyalogatja, lárvája 
faodvakban fejlődik. 


2. Rezes rózsabogár (Potosia cuprea). 16-23 mm. Nagyon hasonlít az 
előbbihez, de felülete tompa fényű. A középső csípői között levő nyúlvány 
szintén lapos. Bodzán, orgonán és más virágokon mindenütt közönséges. 


3. Aranyos rózsabogár (Cetonia aurata). 14-23 mm. Felületének élénk 
fémes fénye és a középső csípői között található gömbszerű nyúlványa 
különbözteti meg rokonaitól. Kora tavasztól késő nyárig előfordul, 
különösen az alma, az orgona és a bodza virágait kedveli. Lárvája 
hangyabolyokban él, de valószínű, hogy más kor-hadék is biztosítja 
kifejlődését. 


4. Orrszarvú bogár (Oryctes nasicornis). 24-45 mm. A hím fejét hosszú 
szarv, előtorát széles, háromfogú haránttaraj díszíti, ezeket a nőstény 
homlokán kis bütyök, előtorán tojásdad alakú mélyedés helyettesíti. Eredeti 
tenyészőhelye az öreg tölgyerdő, amelynek el-halt tuskóiban fejlődik. Az 
erőteljes erdőrendezés óta inkább kertészetek, fűrésztelepek komposztjában 
tenyészik. Nappal rejtőzködik, csak alkonyat után repül. 


5. Butabogár (Pentodon idiota). 17-24 mm. Az orrszarvú bogár rokona, de 
homloka és előtora egyszerű. A két ivart alig lehet megkülönböztetni, bár a 
hím utolsó potrohszelvénye jóval rövidebb, mint a nősténye, és ívesen 
kimetszett. A bogár nappal a talajon mászkál, lárvája fűfélék gyökérzetén él. 

XX. tábla 


1. Havasi cincér (Rosalia alpina). 16-28 mm. A legszebb cincéreink egyike, 
bükkerdőkben él. Hazánkban a Bükk hegységben található még nagyobb 
számban, máshol ritka. Elhalt öreg bükk-törzsekben vagy tuskókban 
fejlődik, az élő állományban nem tesz kárt. Több európai állam már védetté 
nyilvánította. 


2. Hegedülő csercincér (Prionus coriarius). 19-45 mm.  Közelebbi 
rokonaitól előtorának oldalán elhelyezkedő 3-3 nagy foga és fű-részes 
csápja különbözteti meg. Tölgyerdőkben gyakori, nappal a törzsek kérgén 
ül, alkonyatkor a hím nehézkesen repülve keresi a nőstényt. Lárvája a tölgy 
korhadékában fejlődik. 


3. Tölgyes-tövisescincér (Rhagium sycophanta). 17-26 mm. Színe a fák 
törzsének rajzolatát utánozza. Csápja feltűnően rövid. A tölgy-erdőkben él. 
Nappal tevékenykedik, nősténye frissen vágott törzsekre, tuskókra helyezi 
petéit. A lárvák a kéreg alatt fejlődnek, és rostokból szőtt bölcsőben 
bábozódnak. 


4. Nagy hőscincér (Cerambyx cerdo). 25-55 mm. Szárnyfedői a csúcsuk 
felé elkeskenyednek, és ott a fekete színt vöröses váltja fel. A hím csápja 
sokkal hosszabb, mint a teste, a nőstényé rövidebb, második csápíze 
majdnem olyan hosszú, mint amilyen széles. Tölgyesekben mindenütt elég 
gyakori. Nappal a törzseken szívogatja a kifolyó nedveket, délután repülve 
keresi párját. Erdei farakásokon is gyűjthető. Lárvája az élő törzsbe is 
berágja magát, ezért károsnak minősül. Kis példányaitól a kis hőscincér (C. 
scopolii) abban tér el, hogy második csápíze gyűrűszerűen keskeny, szárny- 
fedői majdnem párhuzamosak, és a csúcsuk is fekete. Ez az utóbbi faj 
bodzavirágokon és más virágzó cserjéken gyakori. 

XXI. tábla 


1. Tarkacsápú karcsúcincér (Strangalia maculata). 14-20 mm. Rajzolata 
nagyon változó, fekete foltjai hol összefolynak, hol vissza-fejlődnek, néha 
majdnem teljesen hiányoznak. Főleg dombos és hegyes vidékeken él, és 
különböző virágokon, különösen szeder-indán és ernyős virágokon gyakori. 


2. Változékony virágcincér (Judolia cerambyciformis). 6,5-11 mm. Kisebb, 
zömökebb testű, széles vállú cincér, amelynek színezete és változékonysága 
is hasonlít az előbbiéhez, de szárnyfedői nem olyan fényesek, hanem sűrű, 
finom pontozásuk miatt majdnem fénytelenek. Hegyvidékeken virágzó 
növényeken gyakori. 


3. Változékony korongcincér (Phymatodes testaceus). 7-17 mm. A 
virágcincérektől könnyen megkülönböztethető, mert feje a szeme mögött 
nem keskenyedik el, és előtora korongos. A barnás-sárgától a feketéig sok 
színváltozata van. Mindenfelé előfordul. Alkonyatkor és éjjel repül, nyitott 
ablakokon át gyakran betéved a kivilágított szobákba. 


4. Keskenyfedős cincér (Stenopterus rufus). 8-15 mm. A többi cincértől 
abban különbözik, hogy hosszú szárnyfedői a csúcsuk felé erősen 
elkeskenyednek, potroha oldalát nem fedik teljesen. Országszerte gyakori, 
fészkes és ernyős virágokon, a virágcincérek társaságában található. 


5. Tűzpiros facincér (Pyrrhidium sanguineum). 7-12 mm. Lapított teste 
elárulja, hogy egész átalakulása szűk helyen, száraz tölgyfa kérge alatt ment 
végbe. A bogár pincékben, lakásokban már korán előjön a tárolt tűzifából, a 
szabadban is általában csak erdei tölgy-farakásokon gyűjthető. 

XXII. tábla 


1. Barna gyalogcincér (Dorcadion fulvum). 15-25 mm. Mint min-den 
gyalogcincérnek, hiányzanak a hártyás repülőszárnyai, nem tud repülni. 
Lárvája füves területeken gyökerekkel táplálkozik, a föld alatt bábozódik, a 
bogár pedig napsütéses időben élénken mozog a fű között. Alföldön és 
dombvidéken gyakori. 


2. Nyolcsávos gyalogcincér (Dorcadion scopolii). 10-14 mm. Fekete 
szárnyfedőit 4-4 fehér sáv díszíti. Életmódja teljesen hasonlít barna 
rokonáéhoz, éppen olyan gyakori, mint az. A gyalogcincérek csak 
jelentéktelen kárt okoznak réteken, legelőkön, ahol gyakran még több más 
fajával is találkozunk. 


3. Gyászcincér (Morimus funereus). 16-36 mm. Alábbi rokonaival együtt az 
jellemzi, hogy arcéle nem lejt előrefelé, hanem az ál-lat hossztengelyére 
merőleges. Tölgy- és bükkerdőkben egyaránt előfordul, az új irtásokon a 
tuskók kérgén ül, vagy a földön fekvő rönkök, farakások alá húzódik, és 
csak napnyugta után jár tápláléka és párja után. 


4. Nagy nyárfacincér (Saperda carcharias). 23-31 mm. A nyár- és fűzfélék 
kártevője. Lárvája először a kéreg alatt, majd a fa belsejében rág járatokat. 
Különösen veszélyessé válhat ültetett nyárasokban, mert több lárva 
hamarosan elpusztíthat egy-egy fát. A bogár nappal a lomb között 
tartózkodik, éjjel repül, ezért jelenléte nem szembetűnő. 


5. Fehérgyűrűs bogáncscincér (Agapanthia villosoviridescens). 10 - 18 
mm. Csápízeinek töve fehéren szőrözött, szárnyfedőinek sárga szőrözete 
apró foltokba tömörül. Erdőszéleken, csalánon vagy más dudvanövényeken 
mindenfelé gyakori. 

XXIII 


. tábla 


1. Vörösnyakú árpabogár (Lema melanopus). 4-4,5 mm. Az árpa és a rozs 
kártevője, de előfordul más fűféléken is. A levelek hámozgatása 
következtében azok elfehérednek. Több teljesen kék hazai rokona mellett 
még egynek az előtora vörös (L. rufocyanea), de ennek második csápíze 
nem olyan hosszú, mint amilyen széles. 


2. Közönséges spárgabogár (Crioceris asparagi). 5-6,5 mm. Jellegzetes 
színe következtében egyedülálló az egyszínű piros vagy fekete pontos 
rokonai között, rajzolata nagyon változékony. Utolsó potrohgyűrűjét 
szárnyfedőjének végéhez dörzsölve cirpelő hangot ad. Lárvája is, a bogár is 
a spárga lombját és bogyóját fogyasztja, a föld alatt bábozódik be. 


3. Fűzfa-zsákhordóbogár (Clytra laeviuscula). 8-11 mm. Narancs-színű, 
fekete foltos szárnyfedőiről könnyen felismerhető. Elet-módja megegyezik 
az előbbiével. Nagyon közönséges 


4. 14-pontos spárgabogár (Crioceris 14-punctata). 5-5,5 mm. Szárnyfedőin 
7-7 fekete pont van, előtorán pedig 4. Életmódja, kártevése azonos az 
előbbiével, éppen úgy, mint a legközelebbi rokonáé, a  12-pontos 
spárgabogáré (C. 12-punctata) amelynek szárnyfedőin 6-6 pont van, előtorán 
pedig egy sincs. 


5. Kéknyakú zsákbogár (Labidostomis humeralis). 7,5-11 mm. Több hazai 
rokonával együtt azért kapta a , zsákbogár" nevet, mert lárvája saját 
váladékaiból zsákot készít magának, amelyből csak feje és elülső lábai 
állnak ki, hogy a mozgást és a táplálkozást lehetővé tegyék. Hegyes-dombos 
vidékeken fűzféléken él, mind a bogár, mind a lárva ezek leveleit eszi. 

XXIV. tábla 


1. Nagy fészkesbogár (Cryptocephalus sericeus). 6,5-8 mm. Nagyon sok 
rokon faja él Magyarországon, közöttük számos hasonlóan fémfényű, 
vannak zöld, piros, kék vagy ibolyaszínű példányai; szárnyfedői csupaszok, 
rendszertelenül pontozottak. Ugyan-ilyen változékony a kis fészkesbogár (C. 
hypochoeridis), de ennél az előtor oldalszegélye nem S alakúan ívelt, hanem 
egyenes, és csak 4-5 mm hosszú. Rétek virágain mind a kettő nagyon 
gyakori. 


2. Cser-levélbogár (Cyaniris xanthaspis). 5-6,5 mm. Rokonaitól abban 
különbözik, hogy előtorán fekete folt van, szárnyfedői acél-kékek, 
combjainak töve fekete. Hegyes-dombos vidékeken, lombos fákon, tisztások 
virágain gyűjthető. 


3. Burgonyabogár (Leptinotarsa decemlineata). 5,5-Il mm. Köz-ismert 
kártevő, egy évben két nemzedéke van, ezért található a burgonya levelein a 
piros lárvájával együtt is. Erős fertőzés esetén a levelek lerágása 
következtében a gumók nem tudnak rendesen kifejlődni. Amerikából 
hurcolták be Franciaországba, onnan fel-tűnő gyorsasággal terjedt el egész 
Európában. 


4. Nagy nyárlevelész (Melasoma populi). 10-12 mm. Több piros 
szárnyfedőjű rokonától azáltal különböztethető meg, hogy szárny-fedőinek 
csúcsán a szöglet fekete. Fűz- és nyárféléken mindenütt megtalálható. 


5. Csalán-levélbogár (Dlochrysa fastuosa). 5-7 mm. Csillogó fémes zöld 
szárnyfedőit kék, piros, ibolyaszínű sávok tarkázzák. Ártalmatlan bogár, 
nedvesebb területeken, különösen árvacsalánon és csalánon gyakori. 

XXV. tábla 


1. Fekete olajosbogár (Galeruca tanaceti). 6-10 mm. Ha elmondjuk róla, 
hogy koromfekete, és szárnyfedőin nyoma sincs bordáknak, máris 
elhatároltuk összes közeli rokonától. Igen sok tápnövénye van, néha 
tömegesen található a talajon gyomszegélyeken és szántókon. 


2. Csíkos káposztabolha (Phyllotreta undulata). 1,8-2,5 mm. Mint az egész, 
fajokban nagyon gazdag alcsaládnak, hátsó combjai vas-tagok, kiváló 
ugrólábak. Nemcsak sárga csíkos, hanem fekete és sárga rokonai is vannak. 
Több közülük különösen a káposztafélék leveleit rágja, és néha nagy kárt is 
okoz, mások a gyomnövényeken élő ártalmatlan fajok. 


3. Zöld pajzsbogár (Cassida viridis). 9-10 mm. Lapított teste, elő-torának 
és szárnyfedőinek széles pereme pajzshoz teszi hasonlóvá. Nedves réteken 
sokféle tápnövénye van. Rokonságában nálunk csak egy kártevő akad, a 
pajzsos labodabogár (C. nebulosa), barnás szárnyfedőit apró fekete 
foltocskák tarkítják, legkedvesebb tápnövénye a répa. 


4. Borsózsizsik (Bruchus pisi). 4,5-5,7 mm. Ismert borsókártevő. Petéit a 
zöld hüvelyre rakja, lárvái a hüvely falán át berágják magukat a szemekbe, 
és abban fejlődnek bogárrá, amely csak kora tavasszal hagyja el a száraz 
borsószemet. 


5. Nagy orrosbogár (Platyrrhinus resinosus). 7-15 mm. A hazai 
orrosbogarak között a legnagyobb. Családjának összes fajával el-lentétben 
előtorának háta nem domború, hanem sekélyen homorú. Öreg tölgyek és 
bükkök tuskóin, földön fekvő rönkjein tenyésző gombákon él. 

XXVI. tábla 


1. Almaeszelény (Rhynchites bacchus). 4-6 mm. Az első meleg napokon 
előjön, kezdetben rügyekkel, később bimbókkal táplálkozik. A nőstény a 
gyümölcs húsába rág lyukat petéi számára, lárvái a magházig hatolnak. 3-4 
hét múlva kimásznak a gyümölcsből, és a talajban bábozódnak be. Egy 
részük már ősszel bogárrá alakul, ezeket télen hernyófogó övek 
(gyümölcsfák törzsén elhelyezett szalma- vagy hullámpapír övek) alatt, a 
tavasziakat pedig az alma-termésűeken lehet gyűjteni. 


2. Közönséges levélormányos (Phyllobius oblongus). 3,5-6 mm. Sok 
lombos fán megél, gyümölcsfák levelein néha tömegesen rág apró lyukakat. 
Fekete változata is van. 


3. Szőlőlevélsodró (Byctiscus betulae). 4,5-7 mm. Fémes zöld és kék 
színben fordul elő. A zöldek a szőlőn, a kékek a gyümölcsfákon okoznak 
ritkán némi kárt. Ha a bogárnak csak kis levelek állnak rendelkezésére, több 
levélből sodor egy , szivart", ha pedig a levél elég nagy, akkor csak egyből. 
8-9 petét rak egy-egy , szivarba", amely a növényen szárad meg, majd a 
földre hull. A lárvák a szivarból táplálkoznak, és a föld alatt bábozódnak be. 


4. Mályva cickányormányos (Apion longirostre). 3-3,5 mm. Feltűnően 
hosszú ormánya és fehéren szőrös felülete különbözteti meg mintegy 120 
hazai rokonától. A bogarak a mályva leveleit szitává lyukasztják, a lárvák 
tömegesen élnek annak szárában. 


5. Hamvas vincellérbogár  (Otiorrhynchus ligustici). 10-12 mm. 
Lucernakártevő, a szőlőhöz nagyon kevés köze van. A bogár a lucerna 
levelét, a lárva a gyökerét pusztítja. A tábla kiritkulását, pusztulását 
nagyrészt ez a bogár okozza. 

XXVII. tábla 


1. Borsócsipkéző bogár (Sitona crinita). 3-4,5 mm. Elsődleges tápnövénye 
a borsó, de más pillangós növényeken is megél. Különös veszélyt jelent a 
korai borsóra, amelynek alig kikelt növénykéit teljesen elpusztítja. A levél 
szélén ülve kis karéjokat rág ki, azt , kicsipkézi". 


2. Cickafarkormányos (Eusomus ovulum). 4-8 mm. Országszerte elterjedt 
közönséges bogár. Tápnövénye egyedül a cickafark, melyen kora tavasztól 
nyár végéig megtalálható. Gazdasági szem-pontból közömbös bogár. 


3. Bogáncsbarkó (Lixus cardui). 9-14 mm. Karcsú testű bogár a bogáncs 
levelein, virágjában mindenütt nagyon közönséges. Gazdasági szempontból 
közömbös faj. 


4. Hegyesfarkú répabarkó (Tanymecus palliatus). 8-12 mm. A sík 
területek és az alacsony dombvidék lakója. A termesztett növények közül 
különösen a répaféléket károsítja, de gyomnövényeken is megél. Közeli 
rokona a kukoricabarkó (T. dilaticollis), amelynek előtora nem hengeres, 
hanem kétoldalt ellaposodó. E bogár táp-növénye a kukorica, különösen a 
kikelő vetést veszélyezteti, esetenként teljesen tönkreteszi. 


5. Lisztes répabarkó (Cleonus punctiventris). 10-14 mm. A répa 
rokonságához tartozó növények közönséges kártevője. A bogár a levelekkel 
táplálkozik, lárvája a répa belsejében rág járatokat. Nehezen, főleg csak 
verőfényes napon repül, egyébként gyalogol. A cukorrépán gyakran 
megtaláljuk társaságában a sávos répabarkót (C. fasciatus), amely kisebb, 
szárnyfedőin sűrű fehér mintázattal. 

XXVIII. tábla 


1. Borsóormányos (Aoromius guinguepunctatus). 3,5-4,2 mm. Életmódja a 
borsózsizsikéhez hasonlít, de gyérebben fordul elő. Sokkal kisebb 
mértékben kártevő, mint a zsizsik. 


2. Görvélyfű-gömbormányos (Cionus scrophulariae). 4-5 mm. Mint egész 
rokonsága, ez a bogár is leginkább az ökörfarkkórón gyűjthető. Országszerte 
gyakori, termesztett növényt nem károsít. 


3. Gesztenyeormányos (Curculio elephas). 6-10 mm. Hosszú, vékony 
ormánya közeli rokonai között is feltűnő. Dombos és hegyes vidékeken 
tölgyesekben és szelíd gesztenyésekben gyakori, sík vidékeken ritkább. 
Nősténye makkba, gesztenyébe rakja petéit, a lárva azokban fejlődik 
(kukacos gesztenye"), majd kerek lyukat rágva elhagyja, és a talajban 
bábozódik be. 


4. Betűző szú (Ips typographus). 4-6 mm. Tápnövényei a fenyő-félék. Bár 
ez a faj is elsősorban beteges, gyenge törzseket támad meg, roppant 
szaporasága miatt gyakran megy rá egészséges fákra is. A nőstény a kéreg 
alatti hosszú járat (anyajárat) mentén 20-100 petét rak le, a kikelő lárvák 
innen harántirányban rágják járataikat, és azok végében bábozódnak be. Az 
átalakult bogarak csak második évükben ivarérettek, és akkor rágják ki 
magukat kis kerek lyukakon át a kéregből. 


5. Nagy gyümölcsfa-szú (Scolytus mali). 3-4 mm. A gyümölcsfák sérült, 
száradó ágait szállja meg, csak ritkán hatol be az egészséges részekbe, de 
ezáltal kárt okoz. Ugyanilyen káros lehet a kis gyümölcsfa-szú (S. 
rugulosus) is, mely kis termetének megfelelően vékonyabb ágakban 
tenyészik. 

NÉVMUTATÓ 


(A római számok a táblákat, az arab számok a képeket 


ismertető szövegoldalakat jelölik.) 


almaeszelény XXVII., 56 

álcincér, székfű XII., 26 

árpabogár, vörösnyakú 
XXIV., 50 


bábrabló, aranyos I., 4 

bibircses bogár VIII., 18 

bíborbogár, nagy XIV., 30 

bogáncsbarkó XXVIII., 58 

bogáncscincér, fehérgyűrűs 
XXIII., 48 

bogár, borsócsipkéző XXVIII., 
58 


borsóormányos XXIX., 60 
borsózsizsik XXVI., 54 
bőrfutrinka I., 4 

bundásbogár XIX., 40 
burgonyabogár XXV., 52 
butabogár XX., 42 

bűzbogár, közönséges XIII., 28 


cickafarkormányos 
XXVIII., 58 
cickányormányos, mályva 
XXVII., 56 
cincér, havasi XXI., 44 
— keskenyfedős XXII., 46 
— csajkó, nagyfejű XVI., 34 
— csercincér, hegedülő XXI., 44 
— cserebogár, áprilisi XV III., 38 
— csapó XVIII., 38 
— keleti XVIII., 38 


— közönséges XVIII., 38 
csibor, óriás IV.. 10 
csigarabló, bordás V., 12 
csíkbogár, sárgaszegélyű IV., 10 
— barázdás IV., 10 
csipkézőbogár, borsó 

XXVIII., 1 
csuklyásszú, piros XII., 26 


díszbogár, aranypettyes X., 22 

— hársfa X., 22 

— tükrös X., 22 

— dögbogár, közönséges V., 12 

— vörösnyakú V., 12 dögészholyva 

